**Joseph Benson Foraker** (født 5. juli 1846 i Highland County i Ohio, død 10. mai 1917 i Cincinnati i Ohio) var en amerikansk advokat og republikansk politiker. Han var Ohios guvernør fra 1886 til 1890 og senator fra 1897 til 1909.

Han vokste opp på en gård med møllebruk utenfor Hillsboro i Ohio som sønn av Henry Foraker og Margaret Reece. Både mors- og farsslekten var i hovedsak av engelsk avstamning. Han hadde ti søsken, hvorav åtte vokste opp. Skolegangen hans begrenset seg til vintermånedene. I 1861, det første året av borgerkrigen, flyttet han inn til Hillsboro for å arbeide hos morbroren, som var fylkesrevisor i Highland County. Som 16-åring meldte Foraker seg til tjeneste for unionshæren, kjempet i nesten tre år, og oppnådde rang av kaptein. Etter krigen var han i det første kullet som ble uteksaminert fra Cornell University, hvorpå han gikk i lære i et advokatfirma. Foraker fikk advokatbevilling i 1869 og praktiserte i Cincinnati.

Allerede som 10-åring sympatiserte Foraker med det nylig etablerte, republikanske partiet. Som 14-åring deltok i sin første valgkamp, for Abraham Lincoln foran presidentvalget i 1860. Foraker ble i 1879 valgt til dommer i Cincinnatis domstol for sivile saker og ble en velkjent politisk taler, men trakk seg i 1882 på grunn av sykdom. Den lovende juristen og taleren fikk støtte fra republikanske ledere som John Sherman og William McKinley til å stille som guvernørkandidat i 1883, men tapte valget på avholdssaken mot demokraten George Hoadly.

To år senere stilte han på nytt som guvernørkandidat og vant. Som guvernør var han i stor grad en sosial reformator, for eksempel idet han bekjempet valgfusk, regulerte alkoholsalget og opphevet rasediskriminerende lover. Han tok til orde for at sørstatene måtte straffes for borgerkrigen, og talte borgerkrigsveteranenes sak i spørsmålet om krigspensjoner. Midt i 1888 kom han i konflikt med Sherman, McKinley og Mark Hanna om presidentnominasjonen, og republikanerne i Ohio delte seg mellom de to fløyene. I 1889 tapte Foraker guvernørvalget, i stor grad på grunn av et splittet parti og igjen avholdssaken.

Fra 1892 til 1896 satt McKinley en som Ohios guvernør. I 1895 fikk Asa Bushnell, som tilhørte Forakers fløy, McKinleys støtte som guvernørkandidat. Bushnell ble valgt og ledsaget av et republikansk flertall i delstatens lovgivende forsamling. Til senator valgte forsamlingen Foraker, som til gjengjeld støttet McKinleys presidentkandidatur året etter. Som senator støttet Foraker den spansk-amerikanske krigen og anneksjonen av Filippinene og Puerto Rico. Han fremmet lovforslaget som gav det første sivile styret på Puerto Rico under amerikansk herredømme. Foraker og president Theodore Roosevelt skiltes i synet på jernbanemonopoler og politiske vennetjenester, men særlig i Brownsville-saken i 1906, hvor afro-amerikanske soldater ble beskyldt for vold mot hvite. Roosevelt avskjediget hele bataljonen, til Forakers høylytte protester, hvorpå Roosevelt bidro til å felle Foraker i den republikanske nominasjonen i 1908. Hæren frikjente soldatene offisielt i 1972.

Referanser
----------

1. 1 2   GeneaStar, GeneaStar person-ID forakerjose[Hentet fra Wikidata]
2. 1 2   Find a Grave, oppført som Joseph Benson Foraker, Find a Grave 18774, besøkt 9. oktober 2017[Hentet fra Wikidata]
3. 1 2   Social Networks and Archival Context, SNAC Ark-ID w6gf0s22, besøkt 9. oktober 2017[Hentet fra Wikidata]
4. ↑   Find a Grave[Hentet fra Wikidata]
5. ↑  Walters, Everett (1948). *Joseph Benson Foraker: An Uncompromising Republican* **(engelsk)**. Columbus: The Ohio History Press. s. 4–18.
6. ↑  Walters, Everett (1948). *Joseph Benson Foraker: An Uncompromising Republican* **(engelsk)**. Columbus: The Ohio History Press. s. 4–18.
7. ↑  Foraker, Joseph Benson (1917). *Notes of a Busy Life* **(engelsk)**. 1 (3 utg.). Cincinnati: Stewart & Kidd Company. s. 12.
8. ↑  Walters, Everett (1948). *Joseph Benson Foraker: An Uncompromising Republican* **(engelsk)**. Columbus: The Ohio History Press. s. 20–23.
9. ↑  Walters, Everett (1948). *Joseph Benson Foraker: An Uncompromising Republican* **(engelsk)**. Columbus: The Ohio History Press. s. 30–39.
10. ↑  Walters, Everett (1948). *Joseph Benson Foraker: An Uncompromising Republican* **(engelsk)**. Columbus: The Ohio History Press. s. 53–54.
11. ↑  Horner, William T. (2010). *Ohio’s Kingmaker: Mark Hanna, Man and Myth* **(engelsk)**. Ohio University Press. s. 59–60 og 72–78. ISBN 978-0-8214-1894-9.
12. ↑  Walters, Everett (1948). *Joseph Benson Foraker: An Uncompromising Republican* **(engelsk)**. Columbus: The Ohio History Press. s. 91–95.
13. ↑  Walters, Everett (1948). *Joseph Benson Foraker: An Uncompromising Republican* **(engelsk)**. Columbus: The Ohio History Press. s. 107–110.
14. ↑  Phillips, Kevin (2003). *William McKinley* **(engelsk)**. New York: Times Books. s. 69–70. ISBN 978-0-8050-6953-2.
15. ↑  Walters, Everett (1948). *Joseph Benson Foraker: An Uncompromising Republican* **(engelsk)**. Columbus: The Ohio History Press. s. 228–239 og 262–284.
16. ↑  Weaver, John D. (1997). *The Senator and the Sharecropper's Son: Exoneration of the Brownsville Soldiers* **(engelsk)**. College Station: Texas A&M University Press. s. xvi–xviii. ISBN 978-0-89096-748-5.

Eksterne lenker
---------------

* (en) Joseph Benson Foraker – kategori av bilder, video eller lyd på Commons Rediger på Wikidata
* (en) Joseph B. Foraker hos Amerikas forente staters kongress' biografiske kartotek Rediger på Wikidata

* (en) Joseph B. Foraker hos American National Biography Rediger på Wikidata

  


|  |  |
| --- | --- |
| Oppslagsverk/autoritetsdata | Prabook **·** Geni **·** VIAF **·** GND **·** LCCN **·** ISNI **·** US Congress
 |